Oud-musiekstudent in hof ná tjello verdwyn | Netwerk24
Deur Mike van Rooyen 13 Januarie 2020 22:09
Frederick Fourie speel hier op sy Italiaans vervaardigde tjello wat hy reeds van 1968 het. Hier is hy saam met Tilla Henkins. Hy speel reeds 51 jaar op dié tjello. Foto: Daphney Teffo
Netwerk24 Foto: Daphney Teffo
’n Voormalige musiekstudent van Parkwes in Bloemfontein het weens die diefstal van die waardevolle tjello van prof. Frederick Fourie, oudrektor van die Universiteit van die Vrystaat (UV) in Bloemfontein, in die landdroshof in die stad verskyn.
Die polisie het Xabiso Ndleneni (26) en die tjello, wat intussen swart gespuitverf is, verlede week opgespoor nadat hy dit glo teen R6 000 op Facebook probeer verkwansel het. Die tjello is glo in ’n studentehuis in Parkwes gekry.
Landdros Ryan Ishmail het Ndleneni se verhoor tot volgende week uitgestel. Hy is in aanhouding en sal waarskynlik om borgtog aansoek doen.
Xabiso Ndleneni (26)
‘‘Ek het dit in 1968 gekry toe ek in st. 8 in Grey College was,” het hy vroeër gesê.
Sy oorlede ma het dit aan hom as geskenk gegee.
Hoewel die tjello se waarde in die polisiedossier op R50 000 geraam word, het Fourie vroeër gesê dit kan baie meer werd wees.
Dit is ná ’n uitvoering van die Vrystaatse Simfonieorkes in September verlede jaar in die Odeion-teater op die kampus van die UV gesteel.
Fourie was ’n gasheer op ’n geselligheid ná die konsert en hy het sy tjello agter die verhoog gelos waar al die musici gewoonlik hul instrumente uit- en inpak.
Hy het besef dit is weg toe hy sien sy groot, harde swart tjellokis is skoonveld.
Fourie, voorsitter van die orkes, het die tjello reeds gehad toe hy jare gelede een van die stigters van die orkes was.
’n Kollega en vriend, Arend Brink, het hom verlede week van die advertensie vertel. Hoewel dit geverf is, het Fourie sy tjello dadelik herken.
Die tjello en die verdagte is gou met die hulp van die Parkweg-polisiekantoor se opsporingseenheid gevind.
Adv. Tumelo Ramatlakane kla aan.
Meer oor: Hof | Enzo Lassi-Tjello | Tjello